text: Horsens-træner tror ikke på en plads i slutspillet
  25 februar 2017 kl. 19.04
  AC Horsens må ifølge cheftræner Bo Henriksen se langt efter slutspillet efter 1-1 hjemme mod OB.
  Den karantæneramte AC Horsens-træner Bo Henriksen havde efter eget udsagn en fantastisk udsigt oppe fra den tribune, han var blevet henvist til efter sine udfald i kampen mod Silkeborg i seneste spillerunde. Det skriver Ritzau.
  Fra sin plads måtte han dog se sit hold spille 1-1 mod OB. Et resultat der gør det svært at tro på en plads i slutspillet.
  - OB gjorde det godt, og de var også bedre, end vi var. Det må vi bare erkende. Men fodboldkampe bliver heldigvis afgjort af mål, og vi kan være tilfredse med 1-1, siger Bo Henriksen til Ritzau.
  - Vi har et hårdt program foran os med både FC København og Brøndby. Derfor fokuserer vi ikke så meget på top-6. Vi fokuserer på, at vi skal holde afstanden til bunden, og det gjorde vi i dag.
  Det uafgjorte resultat mod OB betyder, at Horsens har to point op til Sønderjyske på sjettepladsen, som er sidste adgangsbillet til medaljeslutspillet.
  - Jeg ved godt, det lyder lidt kedeligt, men det er helt urealistisk at snakke om top-6. Det ville være vanvittigt at påstå, at vi skulle tage til Parken og vinde, når der ikke er nogle andre hold, der har gjort det, siger Bo Henriksen.
  